**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS TURTO INVESTAVIMO, DIDINANT VIEŠOSIOS ĮSTAIGOS KLAIPĖDOS FUTBOLO MOKYKLOS DALININKO KAPITALĄ“ PROJEKTO**

**1. Sprendimo projekto esmė, tikslai ir uždaviniai.**

Perduoti Klaipėdos miesto savivaldybei (toliau – Savivaldybė) nuosavybės teise priklausantį finansinį turtą – 50 000,00 Eur, savivaldybės, kaip dalininkės, įnašą viešajai įstaigai Klaipėdos futbolo mokyklai (toliau – Įstaiga), didinant šios Įstaigos dalininko kapitalą.

**2. Projekto rengimo priežastys ir kuo remiantis parengtas sprendimo projektas.**

Lietuvos Respublikos vietos savivaldos įstatymo 15 straipsnio 2 dalies 19 punktas nustato išimtinę savivaldybės tarybos kompetenciją – sprendimų dėl disponavimo savivaldybei nuosavybės teise priklausančiu turtu priėmimą, šio turto valdymo, naudojimo ir disponavimo juo tvarkos taisyklių nustatymą, išskyrus atvejus, kai tvarka yra nustatyta įstatymuose ar jų pagrindu priimtuose kituose teisės aktuose.

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo (toliau – Įstatymas) 22 straipsnio 1 dalies 2 punktas numato, kad savivaldybės turto investavimas – tai savivaldybei nuosavybės teise priklausančio turto, kaip įnašo perdavimas didinant viešosios įstaigos dalininkų kapitalą, jei savivaldybė yra jos dalyvė. Savivaldybė yra Įstaigos dalininkė, todėl Savivaldybė gali investuoti turtą, didindama Įstaigos dalininko kapitalą.

Lietuvos Respublikos viešųjų įstaigų įstatymo 13 straipsnio 6 dalis nustato, kad dalininkų kapitalas gali būti didinamas tik dalininkų įnašais, 3 dalis reglamentuoja, kad dalininkų įnašai gali būti pinigai.

Vadovaujantis Sprendimo investuoti valstybės ir savivaldybių turtą priėmimo tvarkos aprašo, patvirtinto Lietuvos Respublikos 2007 m. liepos 4 d. nutarimo Nr. 758 „Dėl sprendimo investuoti valstybės ir savivaldybių turtą priėmimo tvarkos aprašo patvirtinimo“ 7 punktu nustatančiu, kad pasiūlymus savivaldybės tarybai dėl sprendimo investuoti savivaldybės turtą priėmimo teikia savivaldybės vykdomoji institucija, o pagal vietos savivaldos įstatymo 27 straipsnio 2 dalies 4 punktą savivaldybės tarybos sprendimų projektus teikia meras, teikiamas šis sprendimo projektas, siūlant Savivaldybės tarybai priimti sprendimą investuoti savivaldybei nuosavybės teise priklausantį finansinį turtą – 50 000,00 Eur, didinant Įstaigos dalininko kapitalą.

***Ekonominis – socialinis pagrindimas***

Siekiant užtikrinti Įstaigos veiklą ir sportinius rezultatus turto investicija Įstaigos pateiktais duomenimis bus naudojama: „tęstiniam projektui – „Barca Academy“ stovyklų organizavimui, įsigyjant licenciją šių tarptautinių stovyklų organizavimui. Šiais metais planuojamos dvi stovyklos – birželio 26-30 d. ir liepos 3-7 d. Jose dalyvaus apie 240 (8-14 metų) berniukai bei 10-16 metų mergaitės.

„Barça Academy“ stovyklose puoselėjami ne tik vaikų sportiniai talentai, bet kartu ugdomos ir tokios žmogiškos vertybės kaip atsakomybė, atkaklumas, komandinis darbas, lygiateisiškumas ir pagarba treneriams bei tėvams. Vienas iš pagrindinių „Barça Academy“ stovyklų Klaipėdoje tikslų – mažinti socialinę atskirtį bei padėti kuo didesniam vaikų skaičiui tobulėti bei siekti savo sportinių svajonių, nepriklausomai nuo jų socialinės padėties. Ilgalaikis „Barca Academy“ stovyklų Klaipėdoje tikslas – „Barca Academy“ futbolo akademijos atsiradimas Klaipėdoje, t.y. pasauliniu lygiu pripažintos „Barca Academy“ futbolo ugdymo metodologijos bei ženklo pritraukimas ir naudojimas Klaipėdos futbolo mokyklos veikloje, perimant „Barca Academy“ ugdymo patirtį bei žinias.

Planuojama, kad stovykloje dalyvaus 12 Futbolo mokyklos neįgaliųjų grupių mokinių, taip pat planuojama ir kurčiųjų vaikų grupių integracija. Kiekvienas iš 240 stovyklose dalyvaujančių vaikų gaus du pagal „Barca Academy“ nustatytus reikalavimus skiriamus „Nike” oficialius „Barça Academy“ aprangų komplektus su vaiko vardu bei pasirinktu numeriu, siekiant suteikti aprangai išliekamąją vertę.

Pagrindinė „Barça Academy“ sąlyga, kad šalia „Barça Academy“ stovyklų logotipo gali būti oficialūs, patvirtinti rėmėjai ir vietovė, kurioje vyksta „Barça Academy“ stovyklos, t.y. Klaipėda. Tokiu būdu ties „Barça Academy“ logotipu medijos, socialiniu tinklų sklaidoje ir komunikacijoje bei vizualiniame stadiono apipavidalinime bus naudojamas Klaipėdos miesto vardas bei herbas. Klaipėdos miesto vardas gaus išskirtinę teisę būti siejamas su tarptautiniu „Barça Academy“ prekės ženklu.

Skleisdami informaciją apie „Barça Academy“ stovyklų veiklą, kartu aktyviai prisidėsime ir prie Klaipėdos vaikų aktyvesnio gyvenimo būdo, jų gyvenimiškų vertybių puoselėjimo ir geresnių Klaipėdos miesto, bei Lietuvos futbolo rezultatų pasiekimų tarptautinėse arenose. Klaipėdos miestui bus suteikta išskirtinė teisė naudotis „Barça Academy“ stovyklų vertybėmis grįsta vaikų ugdymo programa.

„Barca Academy“ futbolo stovyklų vertė yra ne tik socialinė, tačiau ir rinkodarinė bei finansinė, vertinant tiek trumpalaikėje, o dar labiau ilgalaikėje perspektyvoje, kadangi organizuojant stovyklas, didelė dalis vaikų atvyksta iš kitų miestų (dėl „Barca Academy“ vardo), todėl papildomas pajamas stovyklų metu už apgyvendinimą gaus miesto viešbučiai. Vaikai ir treneriai bus maitinami, t.y. papildomas pajamas gaus maitinimo įstaigos, stovyklų organizavimui bus perkamos autobusų nuomos, futbolo aikščių paslaugos, taip pat papildomas pajamas gaus Klaipėdos futbolo mokyklos treneriai bei kiti specialistai už dalyvavimą stovykloje.

Ilgalaikėje perspektyvoje, „Barca Academy“ atsiradimas Klaipėdoje, leistų užtikrinti naujų šeimų pritraukimą į Klaipėdos miestą iš kitų miestų ir kaimyninių šalių (pvz. Latvijos), kadangi artimiausia „Barca Academy“ yra Varšuvoje (turimais duomenimis, šioje Varšuvos akademijoje mokėsi ne vienas Lietuvis, yra Lietuvių šeimų, kurios persikėlė gyventi į Lenkiją dėl šios akademijos lankymo).

Taip pat, bendradarbiaujant Klaipėdos Universitetui, „Barca Academy“ bei Klaipėdos futbolo mokyklai, būtų ugdomas jaunimas (futbolo treneriai, kitos specialybės), kuris liktų dirbti Klaipėdos futbolo mokykloje, augtų treniruočių kokybė, būtų pritraukiama daugiau futbolo rezultatų norinčių siekti vaikų, perspektyvūs vaikai nebūtų perviliojami į kitas Lietuvos futbolo mokyklas.“

Vadovaujantis išdėstytu sprendimu investuoti būtų tenkinami trys investavimo kriterijai, numatyti Įstatymo 22 straipsnio 2 dalies 6, 7 ir 9 punktuose:

„6)valstybės ir (ar) savivaldybių turto investavimu (valstybės ar savivaldybės įnašu) bus sukuriama pridėtinė vertė ir užtikrinamas šią vertę kuriančios veiklos ilgalaikis ekonominis tvarumas;“ - turto investavimas leis Įstaigai gerinti jos veiklą, treniruočių kokybę, siekti aukštų sportinių rezultatų, atitinkamai didinti pasitikėjimą Įstaiga, jos patrauklumą ir konkurencingumą rinkoje, stiprinti bendradarbiavimo ryšius, garsinti Klaipėdos miestą Lietuvos ir tarptautinėse arenose, taip sukuriant pridėtinę vertę ir užtikrinant šią vertę kuriančios veiklos ilgalaikį ekonominį tvarumą;

„7) iš investavimo objekto bus gauta ne tik pelno (pajamų), bet ir gautas socialinis rezultatas (švietimo, kultūros, mokslo, aplinkos, sveikatos ir socialinės apsaugos, kitų panašių sričių) arba užtikrintas veiksmingesnis Lietuvos Respublikos įstatymuose ir Vyriausybės nutarimuose nustatytų valstybės ir savivaldybės funkcijų atlikimas;“ – Turto investicija sudarys sąlygas Įstaigai organizuoti vaikų stovyklas, sporto, poilsio ir laisvalaikio renginius, skleisti žinomumą apie Įstaigą ir jos veiklą, pritraukti ir išlaikyti treniruojamus vaikus, tokiu būdu bus įgyvendinama ir Lietuvos Respublikos vietos savivaldos įstatymo 6 straipsnio 29 punktas įtvirtinta savarankiškoji Savivaldybės funkcija – plėtoti kūno kultūrą ir sportą, organizuoti gyventojų poilsį. Įstaigos įstatų 21 punkte įtvirtintas Įstaigos veiklos tikslas – tenkinti viešąjį interesą, vykdant visuomenei naudingą veiklą – sportinę, pramogų ir poilsio srityse <...> - atitinka minėtos savivaldybės funkcijos tikslus. Todėl įstaigos veiklos gerinimas yra labai svarbi futbolo sporto šakos vystymui Klaipėdoje ir leidžia pasiekti socialinį rezultatą sporto srityje.

„9) investavimo tikslas ir siekiamas rezultatas nustatyti teisės aktuose, įgyvendinančiuose strateginio planavimo dokumentus“ – Klaipėdos miesto savivaldybės 2023-2025 metų strateginiame veiklos plane kūno kultūros ir sporto plėtros programoje (Nr. 11), priemonėje „Dalininko įnašo perdavimas VšĮ Klaipėdos futbolo mokyklai“ yra numatytos 50 000 Eur lėšos Įstaigos dalininkų kapitalo didinimui.

**3. Kokių rezultatų laukiama.**

Bus investuotas Savivaldybės finansinis turtas ir padidintas Įstaigos dalininko kapitalas.

**4. Sprendimo projekto rengimo metu gauti specialistų vertinimai.**

-

**5. Lėšų poreikis sprendimo įgyvendinimui.**

50 000,00 Eurbus skiriamos iš Savivaldybės biudžeto.

**6. Galimos teigiamos ar neigiamos sprendimo priėmimo pasekmės.**

Savivaldybės turto investicija leis užtikrinti tinkamą kūno kultūros ir sporto plėtojimą, viešojo intereso tenkinimą, kokybiškų paslaugų teikimą visuomenės nariams sporto, kultūros ir pramogų organizavimo srityse; sukurti pridėtinę vertę, Įstaigos veiklos ilgalaikį tvarumą, bei užtikrinti veiksmingesnį savivaldybės funkcijų atlikimą.

Neigiamų pasekmių nenumatoma.

Teikiame svarstyti šį sprendimo projektą.

PRIDEDAMA: Įstaigos 2022 m. finansinių ataskaitų rinkinys ir veiklos ataskaita.

Turto valdymo skyriaus vedėjas Edvardas Simokaitis